Անկախ այն բանից, որ ՀՀ նորմատիվային դաշտում գործում են ապրանքի որակը երաշխավորող միջազգային ISO ստանդարտները, ԱՊՀ ԳՈՍՏ-երը և հայկական ՀՍՏ-ները, առկա է շինանյութերի լաբորատոր քննության անհրաժեշտությունը՝ ևս մեկ անգամ համոզվելու, որ տվյալ արտադրանքի որակական հատկանիշները համապատասխանում են նորմերին: Կառուցապատումների անվտանգությունն ու որակը բարձրակարգ շինանյութով ու կոնստրուկցիաներով ապահովելու համար էլ հենց գործում են շինանյութերի փորձարկման լաբորատորիաներ և սերտիֆիկացման մարմիններ: «Անկախ նրանից, որ մենք ունենք միջպետական համաձայնագրեր, այդ պետությունների հետ գտնվում ենք, նույն ԳՈՍՏ-ային կամ ISO գոտում, արտադրանքը պետք է լաբորատոր փորձաքննություն անցնի, համոզվելու համար, որ վերջինս համապատասխանում է անհրաժեշտ բոլոր պահանջներին: Կատարյալ որակի ու ճշգրտության համար բարեխիղճ շինարարը պետք է շահագրգռված լինի լաբորատոր փորձաքննություն անցկացնելու համար»,- մանրամասնում է շինանյութերի փորձարկման լաբորատորիայի և սերտիֆիկացման մարմնի տնօրեն Փիրուզա Աբաջյանը: